अपनी असफलताओं के लिए दूसरों को दोष देना हमारी अज्ञानता है
भारतीय संस्कृति कालजयी और मृत्युंजयी है। यहां जड़ और चैतन्य सब ईश्वरमय है। मनुष्य जीवन अनंत संभावनाओं से भरपूर है, इसलिए प्रत्येक सांस का सदुपयोग करना चाहिए। आज का दिन जो जी लिया, वह इतिहास के पन्ने में दर्ज हो जाता है। इस पन्ने को फाड़कर नहीं फेंक सकते। मानव जीवन को विचार और संयम के साथ भोगें। मैं यहां पारिवारिक मूल्य बसाने आया हूं। यदि हमारी संतानें अच्छी होंगी, वही हमारी सच्ची संपदा है। अपनी असफलताओं के लिए दूसरों को दोष देना हमारी अज्ञानता है।
ये विचार महामंडलेश्वर स्वामी अवधेशानंद गिरि ने मंगलवार को श्रीराम कथा महोत्सव के चौथे दिन दशहरा मैदान में व्यक्त किए। उन्होंने कहा- सृष्टि में जो कुछ है, उन सब में ईश्वर की उपस्थिति अनुभूत होती है। पर्वत, प्रपात, निर्झर, झील, सरोवर से लेकर खेत, खलिहान, पवन, पृथ्वी और प्रत्येक जड़ या चैतन्य वस्तु में परमात्मा का स्वरूप मौजूद है। इसे भोगने, छूने, चखने, देखने, रखने में सावधानी बरतें। यहां तक कि हमारे शरीर में भी परमात्मा का वास है, इसलिए इसका अनादर, तिरस्कार, अपमान और उपेक्षा नहीं करें। शुभारंभ मौके पर मुख्य यजमान पुरुषोत्तम अग्रवाल, स्वागताध्यक्ष विनोद अग्रवाल, समाजसेवी गोपालदास मित्तल, समिति अध्यक्ष एकलव्यसिंह गौड़, महामंत्री किशोर गोयल, संयोजक सुशील बेरीवाला, अग्रवाल समाज के अध्यक्ष संजय बांकड़ा, अतिरिक्त जिला एवं सत्र न्यायाधीश आरके गुप्ता, सालासर बालाजी मंदिर के पुजारी पं. अरविंद आदि ने व्यासपीठ का पूजन किया। संचालन कैलाशचंद्र व्यास ने किया।
दशहरा मैदान में चल रही रामकथा में उपस्थित श्रद्धालु व कथा सुनाते स्वामी अवधेशानंदजी।
hin_Deva hin_Deva hin_Deva hin_Deva